試長沙胡邦明墨
作者：高吉
朝代：宋

paragraphs: 墨卿溯源流，甄陶何遠矣。
系出五大夫，殺身成人美。
策勳凌煙閣，繇此著姓氏。
開國從膠東，裂土封黑水。
平生好太玄，握手忘汝爾。
一笑吐奇芬，熏透詩人髓。
磨礲去圭角，耐久堅莫比。
朋來自遠方，陶泓管城子。
傳文章心印，千古盡在是。
我老久絕交，未忘抄錄耳。
種樹書一編，養生論盈紙。
煩卿爲記之，歲晚吾事已。